CELEX: 62009TN0087
Language: mt
Date: 2009-02-25 00:00:00
Title: Kawża T-87/09: Rikors ippreżentat fil- 25 ta’ Frar 2009 — Gråhundbus v/Jørgen Andersen vs Il-Kummissjoni

16.5.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 113/38
            
         Rikors ippreżentat fil-25 ta’ Frar 2009 — Gråhundbus v/Jørgen Andersen vs Il-Kummissjoni
   (Kawża T-87/09)
   2009/C 113/77
   Lingwa tal-kawża: L-Ingliż
   
      Partijiet
   
   
      Rikorrenti: Gråhundbus v/Jørgen Andersen (Ballerup, id-Danimarka) (rappreżentanti: M. Nissen, J. Rivas de Andrés, J. Gutiérrez Gisbert, avukati)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrenti
   
   
               —
            
            
               tannulla l-pożizzjoni definittiva tal-Kummissjoni dwar ir-rotta Kopenħagen-Ystad li tinsab fil-punti 75, 76 u 145 tad-deċiżjoni tal-Kummissjoni tal-10 ta’ Settembru 2008 dwar il-Każ tal-għajnuna mill-Istat C 41/08 (NN 35/08) — Danske Statsbaner;
            
         
               —
            
            
               sussidjarjament, tannulla d-deċiżjoni tal-Kummissjoni tal-10 ta’ Settembru 2008 dwar il-Każ tal-għajnuna mill-Istat C 41/08 (NN 35/08) — Danske Statsbaner;
            
         
               —
            
            
               tikkundanna lill-Kummissjoni għall-ispejjeż inkorsi mir-rikorrenti.
            
         
      Motivi u argumenti prinċipali
   
   Ir-rikorrent qed jitlob l-annullament tad-deċiżjoni tal-Kummissjoni tal-10 ta’ Settembru 2008 li tibda l-proċedura prevista fl-Artikolu 88(2) KE dwar l-għajnuna mill-Istat li d-Danimarka allegatament tat lil Danske Statsbaner (DSB) għat-trasport bil-ferrovija ta’ passiġġieri bejn Kopenħagen u Ystad permezz tal-kuntratti pubbliċi għal servizzi konklużi bejn il-Ministeru tat-trasport Daniż u l-impriża pubblika DSB (Każ C 41/08 (NN 35/08) — Danske Statsbaner). Il-partijiet interessati ġew mistiedna jissottomettu l-kummenti tagħhom (1).
   Ir-rikorrenti topera servizz ta’ trasport bil-karozza tal-linja ta’ passiġġieri fuq ir-rotta Kopenħagen-Ystad.
   Insostenn tar-rikors tagħha, ir-rikorrenti tressaq tliet motivi.
   Bħala l-ewwel motiv tagħha, hija tallega li l-Kummissjoni għamlet żball ta’ liġi meta ddeċidiet li l-Gvern Daniż m’għamilx żball manifest ta’ evalwazzjoni meta kkunsidra li r-rotta Kopenħagen-Ystad kienet tikkostitwixxi servizz pubbliku jew servizz ta’ importanza ekonomika ġenerali.
   Bħala t-tieni motiv tagħha, ir-rikorrenti tissottometti illi l-Kummissjoni għamlet żball ta’ liġi meta ma qajmitx dubji fir-rigward tal-klassifikazzjoni tar-rotta Kopenħagen-Ystad bħala obbligu ta’ servizz pubbliku jew servizz ta’ importanza ekonomika ġenerali jew servizz pubbliku fid-dawl tal-informazzjoni li kellha għad-dispożizzjoni tagħha. Hija targumenta li l-Kummissjoni ma kellhiex taċċetta l-argumenti sottomessi mill-Gvern Daniż mingħajr dibattitu jew eżami ulterjuri.
   Bħala t-tielet motiv tagħha, ir-rikorrenti ssostni li l-Kummissjoni naqset milli tipprovdi motivazzjoni xierqa għad-deċiżjoni tagħha u dan bi ksur tal-obbligu tagħha taħt l-Artikolu 253 KE peress li l-unika motivazzjoni pprovduta tikkonsisti f’ripetizzjoni tal-argumenti tal-Gvern Daniż.
   
      (1)  ĠU 2008 C 309, p. 14